Imam Ashna’ani ngahartian éta kalimah ku redaksi tajidhu amâmaka, tinangtu manggihan Allah SWT aya hareupeun anjeun. Maksudna mah riksa sagala paréntah jeung panyaram Allah SWT tinangtu Mantenna anu bakal ngawal hirup anjeun. Saterusna Kangjeng Nabi SAW ngajéntrékeun naséhatna, lamun anjeun aya kahayang prak geura ménta ka Allah sarta lamun rék ménta tulung prak geura ménta tulung ka Allah. Lamun dina Q.S. Al-Fatihah mah diungkapkeun dina ayat ‘iyyaka na’budu wa iyyaka nasta’in, mung ka Allah abdi ibadah sarta mung ka Allah ogé abdi neda pitulung.